CELEX: 62019TN0319
Language: hr
Date: 2019-05-24 00:00:00
Title: predmet T-319/19: Tužba podnesena 24. svibnja 2019. — Gollnisch protiv Parlamenta

29.7.2019   
            
            
               HR
            
            
               Službeni list Europske unije
            
            
               C 255/45
            
         
      Tužba podnesena 24. svibnja 2019. — Gollnisch protiv Parlamenta
      (predmet T-319/19)
      (2019/C 255/58)
      Jezik postupka: francuski
      
         Stranke
      
      
         Tužitelj: Bruno Gollnisch (Villiers-le-Mahieu, Francuska) (zastupnik: B. Bonnefoy-Claudet, odvjetnik)
      
         Tuženik: Europski parlament
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi odluku Predsjedništva Europskog parlamenta od 10. prosinca 2018., zajedno s odlukom Predsjednika Europskog parlamenta od 26. ožujka 2019. kojom je remonstrativni pravni lijek u upravnom postupku koji mu je protiv te odluke podnesen odbijen;
               
            
                  —
               
               
                  opozove sve akte, izmjene, obavijesti, odluke i namete koji su doneseni na temelju te odluke;
               
            
                  —
               
               
                  dosudi tužitelju iznos od 6 500 na ime troškova koji su mu nastali za pripremu ove tužbe;
               
            
                  —
               
               
                  naloži Europskom parlamentu snošenje ukupnih troškova postupka.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe šest tužbenih razloga.
      
                  1.
               
               
                  Prvi tužbeni razlog temelji se na povredi članka 27. Statuta zastupnika. S obzirom na navedenu odredbu, Predsjedništvo ne smije dovesti u pitanje stečena prava ili prava u postupku stjecanja parlamentarnih zastupnika.
               
            
                  2.
               
               
                  Drugi tužbeni razlog temelji se na povredi članka 76. stavka 3. Provedbenih mjera za Statut zastupnika. Prema mišljenju tužitelja, navedenim člankom 27. Statuta zastupnika jamči se cjelovitost odredbi Provedbenih mjera za Statut koje se odnose na mirovinske fondove, što sprječava svaku izmjenu njihove strukture.
               
            
                  3.
               
               
                  Treći tužbeni razlog temelji se na povredi članka 223. stavka 2. UEU-a i nenadležnosti Predsjedništva jer je Predsjedništvo uvelo porez na isplatu mirovina bivših zastupnika na što nije bilo ovlašteno s obzirom na to da su sve odluke iz područja oporezivanja parlamentarnih zastupnika u nadležnosti Vijeća.
               
            
                  4.
               
               
                  Četvrti tužbeni razlog temelji se na povredi načela pravne sigurnosti i legitimnih očekivanja. Pobijani akt donesen je povredom obveza i propisa koji predstavljaju pouzdana osiguranja i jamstva da u dobrovoljnom sustavu mirovinskih fondova više neće biti nikakvih izmjena.
               
            
                  5.
               
               
                  Peti tužbeni razlog temelji se na povredi načela proporcionalnosti. Parlament, kao jedini odgovaran za stvorenu financijsku situaciju, donio je nedovoljne i nepoštene mjere pod izgovorom rješavanja situacije.
               
            
                  6.
               
               
                  Šesti tužbeni razlog temelji se na povredi načela jednakosti. Pobijana odluka stvara nejednako postupanje između zastupnika koji uplaćuju doprinose i zastupnika koji ne uplaćuju doprinose te između zastupnika koji su već u mirovini i onih koji još nisu.